### Resumé

Virksomheden DanePork A/S har anmodet om en lokalplan for området ved det eksisterende slagteri i [adresse]. Der ønskes mulighed for at etablere parkering til personale og parkering til lastbiler, og der ønskes opført en tilbygning til virksomheden. Derudover ønskes anlagt veje og etableret støjvolde, samt sikret beplantning. Der vil ske ændret anvendelse, og der vil blive inddraget landbrugsarealer, hvorfor der skal udarbejdes en lokalplan og et tillæg til kommuneplanen.

### Sagsfremstilling

#### Lokalplanens indhold

![Kort over lokalplanområdet](data:image/jpeg;base64...)

*Figur 1: Kort over lokalplanområdet*

![Udkast til fremtidig udnyttelse af lokalplanområdet](data:image/jpeg;base64...)

*Figur 2: Udkast til fremtidig udnyttelse af lokalplanområdet*

Det nuværende plangrundlag for slagteriet DanePork A/S i [adresse] udgøres af to lokalplaner. Lokalplan nr. 1168 giver mulighed for det allerede opførte slagteri, og lokalplan nr. 1345 giver mulighed for at udvide med en bygning til lager og forarbejdning. Bygningen kan af hensyn til flowet i slagteproduktionen placeres vest for og i direkte forlængelse af det eksisterende slagteri. Lokalplanen giver tillige mulighed for parkering og vaskehal, som er opført.

Ansøger oplyser, at grundet myndighedskrav skal der etableres adgangskontrol på slagteriets område, og der skal ske indhegning af området. For at smidiggøre de ansattes adgang mest muligt ønskes etableret en adgangsvej og en ny personaleparkeringsplads nord for slagteriet op mod [adresse] på et areal, der ejes af DanePork A/S. Arealet ligger i landzone, og DanePork har anmodet om, at der udarbejdes lokalplan med tilhørende kommuneplantillæg. Arealudlægget, herunder anvendelsen, vil skulle afklares med Frederik Krogh og Ove Nørgaard.

Som en del af myndighedskravet om adgangskontrol ved slagteriet, er der behov for etablering af en vagt-bygning, og samtidig ønskes etableret bedre parkeringsforhold for ventende lastbiler. Det ønskes opført og anlagt på et areal, der ligger direkte op til slagteriets adgangsvej, og tæt ved [adresse]. Arealet ejes af DanePork A/S. Vagt-bygningen vil tillige komme til at indeholde servicefaciliteter for chauffører. Der friholdes et grønt areal ud mod [adresse], ligesom der anlægges beplantede volde, som støjmæssig og visuel afskærmning. Den ansøgte anvendelse vil kræve en lokalplan, da arealet er udlagt til grønt område med støjvold, regnvandsbassin og beplantning i lokalplan nr. 1345.

Derudover er der ved virksomhedens detailprojektering af den nye bygning til lager og forarbejdning, som kan opføres jf. lokalplan nr. 1345, konstateret et behov for en tilbygning på ca. 1100 m² for at sikre den interne logistik mellem slagteriets eksisterende og kommende bygning. Det ansøgte vil kræve en ændret anvendelse af en del af delområde 2 i lokalplan nr. 1168, idet et areal på ca. 1.900 m² skal ændres fra "blandet bolig og erhverv" i miljøklasse 1-3 til "erhvervsområde" i op til miljøklasse 6. Der vil blive tale om en "lukket" tilbygning, som ikke vil medføre lugt eller støj. Der vil blive stillet krav om afskærmende beplantning ift. tilbygningen.

Lokalplanen vil således bestå af to arealer, med et nordligt areal på 68.000 m² og et sydligt areal på ca. 1.900 m².

#### Særlige planmæssige forhold

I forhold til planområdets nordlige område skal der i forbindelse med planlægningen sikres, at der afskærmes tilstrækkeligt både støjmæssig og visuelt til nabobebyggelser/boliger. Derudover skal det grønne areal ud mod [adresse] bearbejdes, så det fremstår som en grøn ankomst til [adresse]. I forhold til planområdets sydlige erhvervsområde skal indarbejdes visuel afskærmning. Endelig skal forhold vedrørende drikkevandsbeskyttelse samt håndtering af overfladevand vurderes nærmere i forbindelse med lokalplanarbejdet. Arealudlægget mod nord vil skulle afklares med Frederik Krogh og Ove Nørgaard.

#### Kommuneplantillæg

Der udarbejdes tillæg til kommuneplan 2021-2033, da planområdet omfatter et areal, der ikke i forvejen er inddraget i kommuneplanen. Arealet ligger mellem [adresse], [adresse] og den eksisterende virksomhed. Arealudlægget vil skulle afklares med Frederik Krogh og Ove Nørgaard.

Derudover vil der ske ændret anvendelse af en del af planområdet, som i forvejen er lokalplanlagt. Der er tale om et areal, der ligger i forbindelse med den eksisterende virksomhed, hvor anvendelse og miljøklasse ændres fra "blandet bolig og erhverv" i miljøklasse 1-3 til "erhvervsområde" i op til miljøklasse 6.

I forbindelse med tillægget, vil der komme en fordebat.

#### Miljøvurdering

Sideløbende med udarbejdelse af lokalplan og kommuneplantillæg vil der vil blive udarbejdet en miljøvurdering. I forbindelse med planarbejdet vil det blive belyst nærmere, hvilke emner miljøvurderingen skal omfatte.

#### Høringsperiode

Høringsperioden for lokalplanen og tillægget er otte uger jævnfør planloven, da tillægget ændrer anvendelsen eller inddrager nye arealer, og dermed har særlig interesse for offentligheden.

#### Overtagelsespligt/Frafaldserklæring

Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal behandles af Teknisk Udvalg og Økonomiudvalget, da tillægget inddrager nye arealer i kommuneplanen.

### Indstilling Teknik- og Miljødirektøren indstiller

**at** udarbejdelse af forslag til lokalplan nr. 1426 og tillæg nr. 54 igangsættes, og

**at** støjmæssige forhold, arealudlæg, visuelle forhold, drikkevandsbeskyttelse, samt håndtering af overfladevand vurderes nærmere i forbindelse med lokalplanarbejdet.

### Beslutning

Godkendt

Kenneth Møller var fraværende.